विकास रनिङ सिल्ड आजदेखि
टुबोर्ग जेसिज विकास रनिङ सिल्ड फुटबलमा बिहीबार उद्घाटन खेलमा घरेलु टोली चितवन र मकवानपुर–११ बीच प्रतिस्पर्धा हुने भएको छ । नारायणगढ क्याम्पाचौरमा कात्तिक ९ सम्म हुने प्रतियोगितामा १० टिमले प्रतिस्पर्धा गर्नेछन् । आयोजक नेपाल जेसिज नारायणगढ शाखाले बुधबार प्रतियोगिताको खेलतालिका सार्वजनिक गरेको छ । 
(चितवन) — टुबोर्ग जेसिज विकास रनिङ सिल्ड फुटबलमा बिहीबार उद्घाटन खेलमा घरेलु टोली चितवन र मकवानपुर–११ बीच प्रतिस्पर्धा हुने भएको छ । नारायणगढ क्याम्पाचौरमा कात्तिक ९ सम्म हुने प्रतियोगितामा १० टिमले प्रतिस्पर्धा गर्नेछन् । आयोजक नेपाल जेसिज नारायणगढ शाखाले बुधबार प्रतियोगिताको खेलतालिका सार्वजनिक गरेको छ । समूह ‘क’ मा चितवन–११ सहित झापा–११, एपिएफ क्लब, मकवानपुर–११ र त्रिभुवन आर्मी क्लब छन् । समूह ‘ख’ मा संकटा क्लब, सरस्वती युवा क्लब, नेपाल पुलिस क्लब, जावलाखेल युथ र भारतको युनाइटेड दार्जिलिङ क्लब रहेका छन् ।विकास सिल्ड समितिले नारायणगढमा २०३१ सालदेखि आयोजना गर्नै आएको ‘विकास रनिङ सिल्ड’ फुटबल यस वर्ष नेपाल जेसिजले गर्ने भएको हो । ४५ वर्षे इतिहास बोके पनि विकास सिल्ड नियमित हुन सकेन । अहिलेसम्म विकास रनिङ सिल्ड १३ पटक मात्रै आयोजना भएको छ । पछिल्लो पटक ७४ सालको फागुनमा विकास सिल्ड भएको थियो । विजेता टिमले यसपल्ट ६ लाख ६ हजार ६ सय ६६ रुपैयाँ र उपविजेताले ३ लाख ३ हजार ३ सय ३३ रुपैयाँ पाउने छन् । चितवनमा गत वर्ष ६ लाख नगद राशिका भरतपुर गोल्डकप कप भएको थियो । जेसिजको नारायणगढ शाखाले पनि ०७४ सालको भदौमा राष्ट्रियस्तरको फुटबल प्रतियोगिता गरेको थियो ।  प्रतियोगिता हेर्न ६० हजार दर्शक आउने आयोजकको अपेक्षा छ । खेल हुने क्याम्पचौर मैदानमा १७ सय दर्शक अट्ने अस्थायी प्यारापिट निर्माण भएको संयोजक कपिल श्रेष्ठले बताए । टिकट बिक्रीबाट मात्रै २० लाख रुपैयाँ आम्दानी गर्ने अयोजकको योजना छ । बचत रकम गौतमबुद्ध अन्तर्राष्ट्रिय क्रिकेट रंगशाला निर्माणका साथै क्याम्पचौरको व्यवस्थापनमा पनि खर्च हुने आयोजकले जनाएको छ ।